ЩIалэгъуалэр щIэныгъэ зрагъэгъуэтыным трагъэгушхуэ
Банк Iуэхухэр 
«Россельхозбанк» АО-м и IуэхущIапIэм и унафэщI Листов Борис «Бжьыхьэ дыщафэ» мэкъумэшхэкI гъэлъэгъуапIэм щыжиIащ 2019 - 2020 гъэхэм еджапIэ нэхъыщхьэ 54-м я студент нэхъыфIхэм папщIэ стипендие зэрыратынур. Абыхэм ящыщщ КIэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетыр. 
- «Россельхозбанк»-м и стипендие программэр хуэщIащ УФ-м Мэкъумэш IэнатIэмкIэ и министерствэм и нэIэм щIэт еджапIэ нэхъыщхьэхэм. Ар мазэ 12-м къриубыдэу зыIэрагъэхьэфынущ еджэным ехъулIэныгъэ щызиIэ, щIэныгъэ лэжьыгъэ езыгъэкIуэкI, олимпиадэхэм хэт студент 300-м. 
«Псом япэу мылъкур зытегъэкIуэдапхъэр цIыхум зезыгъэужь Iуэхухэрщ. Банкым еублэ стипендие иту. Ар зыхуэгъэзар щIэныгъэ куу ягъуэтынымкIэ студентхэм ядэIэпыкъунырщ. Дэ дыщогугъ абыхэм я ехъулIэныгъэхэм теухуа хъыбархэр зэхэтхыну, стипендие зэттхэр еджагъэшхуэ, хьэрычэтыщI лэжьакIуэ цIэрыIуэ хъуахэу тлъагъуну. Ди дежкIэ мыхьэнэшхуэ иIэщ зэфIэкI зыбгъэдэлъ ди щIалэгъуалэ гуащIафIэр мэкъумэш IэнатIэм пэрыувэным, абы зрагъэужьыным» - къыхигъэщхьэхукIащ Листов Борис.
- Мы Iуэхум Къэбэрдей-Балъкъэр къэрал мэкъумэш университетым и студентхэми Iэмал къаритынущ я щIэныгъэм хагъэхъуэну, зэман дэкIмэ, ди щIыналъэми къэралми я экономикэм я IэнатIэ зэмылIэужьыгъуэхэм зэфIэкI яIэу щылэжьэну, щIэупщIэ зиIэ IэщIагъэлI нэсхэр къахэкIыну, - жиIащ «Россельхозбанк» АО-м и Къэбэрдей-Балъкъэр къудамэм и унафэщI Сокъур Алим. 


УАРДЭ Жантинэ.
